TWPC ส่งบ.ย่อยเข้าซื้อหุ้น “สำปะหลังพัฒนา” มูลค่า 220 ลบ. ดันสัดส่วนแตะ 99.99%
TWPC ส่งบ.ย่อยเข้าซื้อหุ้น “สำปะหลังพัฒนา” มูลค่า 220 ลบ. ดันสัดส่วนแตะ 99.99%
25 เม.ย. 2562

บริษัท ไทยวา จำกัด (มหาชน) หรือ TWPC เปิดเผยว่า เมื่อวานนี้ (24 เม.ย.) บริษัท ไทยวา ไบโอ พาวเวอร์ จำกัด (TWBP) ซึ่งเป็นบริษัทย่อย ได้บรรลุข้อตกลงในการเข้าซื้อหุ้นสามัญในบริษัท สำปะหลังพัฒนา จำกัด (TDC) จากบริษัท เจแปน คอร์น สตาร์ช จำกัด (JCS) ซึ่งไม่เป็นบุคคลที่เกี่ยวโยงกัน จำนวน 33.33% ในราคาซื้อขายทั้งสิ้น 220 ล้านบาท
โดยทั้ง TWBP และ JCS ได้เข้าทำรายการได้มาซึ่งหุ้น TDC เสร็จสิ้นในวันเดียวกัน ทำให้บริษัทถือหุ้นทางตรงใน TDC ในสัดส่วน 33.33% และ TWBP ถือหุ้นใน TDC ในสัดส่วน 66.66% ของจำนวนหุ้นทั้งหมดของ TDC
ทั้งนี้ TDC เป็นผู้ประกอบธุรกิจแป้งแปรรูปจากมันสำปะหลัง โดยเป็นผู้ผลิตและจำหน่ายแป้งมันสำปะหลังดัดแปร (Modified Starch) ซึ่งการลงทุนเพิ่มครั้งนี้ เป็นไปตามนโยบายการขยายการลงทุนของกลุ่มบริษัท โดยมุ่งเน้นการขยายสัดส่วนของรายได้และกำไรในกลุ่มผลิตภัณฑ์ที่มีมูลค่าเพิ่ม (High Value-Added) โดยจะช่วยต่อยอดธุรกิจผลิตภัณฑ์แป้งมันสำปะหลังของบริษัท ให้สามารถขยายธุรกิจได้กว้างขวางมากยิ่งขึ้น รวมทั้งสนับสนุนรายได้และกำไรของบริษัท ในการเติบโตอย่างมั่นคงต่อเนื่องในระยะยาว